વિશ્વના કેટલાક ભાગોમાં ઘુવડની પૂજા થાય છે તો કેટલાક હિસ્સાઓમાં આ પક્ષીને અપશુકનિયાળ ગણવામાં આવે છે. કેટલાક દેશોની પુરાણકથાઓમાં એને ભારે બુદ્ધિશાળી પક્ષી ગણવામાં આવ્યું છે તો અમુક દેશોમાં એ મૂર્ખામીના પ્રતીક તરીકે પ્રચલિત છે. આમ ઘુવડ ફરતે રહસ્યમય આવરણ હોવા છતાં આખી દુનિયામાં એને વિલક્ષણ પક્ષી ગણવામાં આવે છે. ઘુવડ સાથે અનેક માન્યતાઓ સંકળાયેલી છે અને કાલા જાદુ કરતા તાંત્રિકો જન્મ, મૃત્યુ તથા જીવન સાથે સંકળાયેલી અનેક સમસ્યાઓ ઘુવડનો બલિ આપીને ઉકેલી આપવાનો દાવો કરતા હોય છે.